Document ID: 32010R0756
Publication Date: 2010-08-24

Title and Content:
KOMISIJAS REGULA (ES) Nr. 756/2010
(2010. gada 24. augusts),
ar kuru groza IV un V pielikumu Eiropas Parlamenta un Padomes Regulā (EK) Nr. 850/2004 par noturīgiem organiskajiem piesārņotājiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 850/2004 par noturīgiem organiskajiem piesārņotājiem, ar ko groza Direktīvu 79/117/EEK (1), un jo īpaši tās 7. panta 4. punkta a) apakšpunktu un 5. punktu un 14. pantu,
tā kā:
(1)
Ar Regulu (EK) Nr. 850/2004 Savienības tiesību aktos tiek īstenotas saistības, kas noteiktas Stokholmas Konvencijā par noturīgiem organiskajiem piesārņotājiem (turpmāk “konvencija”), kura apstiprināta ar Padomes 2004. gada 14. oktobra Lēmumu 2006/507/EK par to, kā Eiropas Kopienas vārdā noslēdz Stokholmas Konvenciju par noturīgajiem organiskajiem piesārņotājiem (2), un 1979. gada Konvencijas par robežšķērsojošo gaisa piesārņošanu lielos attālumos Protokolā par noturīgiem organiskajiem piesārņotājiem (turpmāk “protokols”), kurš apstiprināts ar Padomes 2004. gada 19. februāra Lēmumu 2004/259/EK, ar ko Kopienas vārdā noslēdz Protokolu 1979. gada Konvencijai par gaisa pārrobežu piesārņojumu lielos attālumos ar noturīgiem organiskajiem piesārņotājiem (3).
(2)
Pēc pieteikumu par vielu iekļaušanu saņemšanas no Eiropas Savienības un tās dalībvalstīm, Norvēģijas un Meksikas saskaņā ar konvenciju izveidotā Noturīgo organisko piesārņotāju izvērtēšanas komiteja ir beigusi izvērtēt deviņas vielas, kuras atzītas par atbilstošām konvencijas kritērijiem. Konvencijas līgumslēdzēju pušu konferences ceturtajā sesijā 2009. gada 4.-8. maijā (turpmāk “LPK4”) tika nolemts visas deviņas vielas iekļaut konvencijas pielikumos.
(3)
Lai ņemtu vērā saskaņā ar LPK4 lēmumu iekļautās jaunās vielas, jāgroza Regulas (EK) Nr. 850/2004 IV un V pielikums.
(4)
LPK4 nolēma konvencijas A pielikumā (likvidēšana) iekļaut hlordekonu, heksabrombifenilu un heksahlorcikloheksānus, tostarp lindānu. Tā kā šīs vielas ir minētas protokolā, tās jau ir iekļautas Regulas (EK) Nr. 850/2004 IV un V pielikumā.
(5)
LPK4 nolēma konvencijas A pielikumā (likvidēšana) iekļaut pentahlorbenzolu. Tāpēc pentahlorbenzols jāiekļauj Regulas (EK) Nr. 850/2004 IV un V pielikumā, norādot atbilstošās maksimālās koncentrācijas robežas, kas noteiktas saskaņā ar metodoloģiju, kura izmantota noturīgo organisko piesārņotāju (turpmāk “NOP”) robežvērtību noteikšanai Padomes 2006. gada 18. jūlija Regulā (EK) Nr. 1195/2006, ar ko groza IV pielikumu Eiropas Parlamenta un Padomes Regulā (EK) Nr. 850/2004 par noturīgiem organiskajiem piesārņotājiem (4), un Padomes 2007. gada 16. februāra Regulā (EK) Nr. 172/2007, ar ko groza V pielikumu Eiropas Parlamenta un Padomes Regulā (EK) Nr. 850/2004 par noturīgiem organiskajiem piesārņotājiem (5). Šīs provizoriskās maksimālās koncentrācijas robežas jāpārskata atbilstoši rezultātiem, kurus dos Komisijas uzdevumā veicamais pētījums par to, cik sekmīgi notiek ar atkritumiem saistīto Regulas (EK) Nr. 850/2004 noteikumu īstenošana.
(6)
LPK4 nolēma Konvencijas B pielikumā (ierobežošana) iekļaut perfluoroktānsulfoskābi un tās atvasinājumus (turpmāk “PFOS”), paredzot dažus izņēmumus konkrētiem lietojumiem. PFOS patlaban ir atļauti vairākiem konkrētiem lietojumiem. Ņemot vērā PFOS saturošo ražojumu darbmūža ilgumu, šie ražojumi, kaut arī aizvien mazākā skaitā, vēl vairākus gadus turpinās nonākt atkritumu plūsmā. Var rasties praktiskas grūtības ar noteiktu PFOS saturošu materiālu identificēšanu konkrētā atkritumu plūsmā. Dati par PFOS daudzumiem un koncentrācijām dažādos ražojumos un atkritumos joprojām nav pietiekami pilnīgi. Regulā (EK) Nr. 850/2004 paredzēto pienākumu par NOP saturošās daļas likvidēšanu vai neatgriezenisku pārveidošanu attiecinot uz PFOS atkritumos, kuros ir pārsniegtas IV pielikumā noteiktās koncentrācijas robežas, var tikt ietekmētas esošās atkritumu pārstrādes sistēmas, un tas savukārt var apgrūtināt citas vides jomā izvirzītās prioritātes, proti, resursu izmantošanas ilgtspējības nodrošināšanas, izpildi. Tāpēc IV un V pielikumā PFOS iekļauti, nenorādot koncentrācijas robežas.
(7)
LPK4 nolēma Konvencijas A pielikumā (likvidēšana) iekļaut tetrabromdifenilēteri, pentabromdifenilēteri, heksabromdifenilēteri un heptabromdifenilēteri (turpmāk “polibromdifenilēteri”). Pentabromdifenilētera un oktabromdifenilētera laišana tirgū un lietošana Savienībā tiek ierobežota saskaņā ar XVII pielikumu Eiropas Parlamenta un Padomes 2006. gada 18. decembra Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru (6), un maksimālā koncentrācijas robeža ir 0,1 % (masas procenti). Pentabromdifenilēteris, heksabromdifenilēteris, heptabromdifenilēteris un tetrabromdifenilēteris patlaban netiek laisti Savienības tirgū, jo tiem noteikts ierobežojums saskaņā ar Komisijas 2009. gada 22. jūnija Regulu (EK) Nr. 552/2009, ar ko groza XVII pielikumu Eiropas Parlamenta un Padomes Regulā (EK) Nr. 1907/2006, kura attiecas uz ķīmisku vielu reģistrēšanu, vērtēšanu, licencēšanu un ierobežošanu (REACH) (7), un Eiropas Parlamenta un Padomes 2003. gada 27. janvāra Direktīvu 2002/95/EK par dažu bīstamu vielu izmantošanas ierobežošanu elektriskās un elektroniskās iekārtās (8). Tomēr, ņemot vērā šos polibromdifenilēterus saturošo ražojumu darbmūža ilgumu, minētās vielas saturoši nolietotie ražojumi vēl vairākus gadus turpinās nonākt atkritumu plūsmā. Ņemot vērā praktiskās grūtības ar polibromdifenilēterus saturošu materiālu identificēšanu jauktos atkritumos un to, ka pašreizējie zinātniskie dati par polibromdifenilēteru daudzumiem un koncentrācijām dažādos ražojumos un atkritumos ir nepilnīgi, pienākumu par NOP saturošās daļas likvidēšanu vai neatgriezenisku pārveidošanu attiecinot uz šīm jaunajām vielām atkritumos, kuros ir pārsniegtas IV pielikumā noteiktās koncentrācijas robežas, var tikt nelabvēlīgi ietekmētas esošās atkritumu pārstrādes sistēmas, un tas savukārt var apgrūtināt resursu izmantošanas ilgtspējīguma nodrošināšanu. LPK4 atzina, ka šāda problēma pastāv, un vienojās par īpašiem izņēmumiem, kas paredz pielikumā iekļautus polibromdifenilēterus saturošu atkritumu pārstrādes turpināšanu, pat ja tas nozīmētu NOP pārstrādāšanu. Tāpēc šie izņēmumi jāatspoguļo Regulā (EK) Nr. 850/2004.
(8)
Lai novērstu iekšējā tirgus izkropļojumus, Savienībā tiek prasīts ievērot vienotas maksimālās koncentrācijas robežas. Pamatojoties uz pieejamajiem datiem un ievērojot piesardzības principu, Regulas (EK) Nr. 850/2004 IV un V pielikumā ir noteiktas provizoriskas maksimālās koncentrācijas robežas pentahlorbenzolam.
(9)
Tā kā trūkst pilnīgas zinātniskās informācijas par daudzumiem un koncentrācijām dažādos ražojumos un atkritumos, un nav izstrādāti arī iedarbības scenāriji, patlaban nav iespējams Regulas (EK) Nr. 850/2004 IV un V pielikumā noteikt maksimālās koncentrācijas robežas PFOS un polibromdifenilēteriem. Kad kļūs pieejama turpmāka informācija un Komisija būs to izskatījusi, saskaņā ar NOP regulas mērķi maksimālās koncentrācijas robežas tiks ierosinātas visiem deviņiem NOP.
(10)
Saskaņā ar konvencijas 22. pantu tās A, B un C pielikuma grozījumi stājas spēkā vienu gadu pēc tam, kad depozitārs ir paziņojis par grozījumu, un tas ir 2010. gada 26. augustā. Līdz ar to un saskaņotības labad šī regula jāpiemēro no tās pašas dienas.
(11)
Šajā regulā noteiktie pasākumi ir saskaņā ar atzinumu, ko sniegusi ar Padomes Direktīvu 75/442/EEK (9) izveidotā komiteja. Šai regulai jāstājas spēkā steidzamības kārtā,
IR PIEŅĒMUSI ŠO REGULU.
1. pants
1. Regulas (EK) Nr. 850/2004 IV pielikumu aizstāj ar šīs regulas I pielikumu.
2. Regulas (EK) Nr. 850/2004 V pielikumu groza saskaņā ar šīs regulas II pielikumu.
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2010. gada 26. augusta.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 24. augustā

Classification:
Level 1 Categories: 100149
100160
100155
Level 2 Categories: 100269
100242
100215
100244
Level 3 Categories: 2825
2479
2524
1362
2090
All Categories: 2521
2537
2739
2825
3885